U tijeku je policijsko postupanje na glavnom zagrebačkom trgu

Policija je okružila, postrojila uza zid, a zatim i uhitila veću skupina osoba na Trgu bana Josipa Jelačića. Kako su nam potvrdili u PU zagrebačkoj, u tijeku je privođenje nekoliko desetaka osoba u I. policijsku postaju. Prema prvim policijskim procjenama ima ih i više od tridesetak.

Policija je izašla na teren nešto iza 14 sati nakon dojave o narušavanju javnog reda i mira na Trgu bana Josipa Jelačića.

Prema riječima čitatelja portala Net.hr, skupina od 20-ak ljudi postrojenih uza zid nosila je sa sobom razbijene boce i palice. Navodno su razbijali po centru grada, uključujući nekoliko kafića, a zatim su napali nekoliko prolaznika i udarali ih remenjem. Do dolaska interventne policije na Trgu su pjevali navijačke pjesme, a uzvikivali su i “Ubij ustaše” i “Ovo je Srbija”.

Pojavila su se nagađanja da se radi o navijačima košarkaškog kluba Budućnost iz Podgorice koji danas u 18 sati igra utakmicu ABA lige protiv Cedevite, ali iz policije nam takve informacije još uvijek nisu mogli potvrditi.